O‘zbekistonda “Har bir oila – tadbirkor” dasturi amalga oshiriladi

“Har bir oila – tadbirkor” dasturini amalga oshirish to‘g‘risidagi prezident qarori qabul qilindi.
Qarorga muvofiq, mamlakatning har bir tuman va shahrida aholining moddiy sharoitlarini tubdan yaxshilash, turmush tarzi sifati va darajasida sezilarli ijobiy o‘zgarishlar amalga oshirilishini ta'minlashga qaratilgan “Har bir oila – tadbirkor” dasturi amalga oshiriladi.
Quyidagilar Dasturning asosiy yo‘nalishlari etib belgilandi: 
tadbirkorlik bilan shug‘ullanish istagida bo‘lgan aholining tadbirkorlik tashabbuslarini har tomonlama qo‘llab-quvvatlash, ularga imtiyozli kreditlar ajratish hamda tadbirkorlik faoliyatini tashkil etish va amalga oshirishning har bir bosqichida mutasaddi idoralar tomonidan tizimli amaliy yordam ko‘rsatilishini ta'minlash; 
tadbirkorlik va daromad keltiradigan mehnat faoliyati bilan shug‘ullanmagan aholiga tadbirkorlik ko‘nikmalarini o‘rgatish va tegishli faoliyat turini tashkil qilishga amaliy yordam ko‘rsatish; 
tadbirkorlik sub'yektlari faoliyatini kengaytirishga amaliy yordam berish orqali qo‘shimcha ish o‘rinlari yaratish; 
kasanachilik va kichik hajmda ishlab chiqaruvchi sub'yektlarni (mikrofirmalarni) tashkil etish uchun moliyaviy yordam berish orqali aholiga qo‘shimcha daromad ishlab topish imkoniyatini yaratish; 
qishloq va mahallalarning ixtisoslashuvini (hunarmandchilik, tikuvchilik, qishloq xo‘jaligi mahsulotlarining ayrim turlarini yetishtirish, ixcham issiqxonalar tashkil qilish va boshqalar) hisobga olgan holda mazkur sohada ijobiy natijalarga erishgan ishbilarmonlik tajribasiga ega tadbirkorlarni mahallalarda yangi biznes faoliyati bilan shug‘ullanishni boshlagan oilalarga biriktirish – mini-klasterlar tashkil etish; 
joylarda oilaviy tadbirkorlikka ko‘rsatiladigan xizmatlar ko‘lamini tubdan kengaytirish, tadbirkor oilalarning ishlab chiqargan mahsulotlari savdosini tashkil qiluvchi bozor infratuzilmasi obektlari, xizmat ko‘rsatish va servis shoxobchalarini barpo etish; 
qishloq va mahallalarda bo‘sh turgan yer maydonlarini yangi tashkil etilayotgan oilaviy tadbirkorlik sub'yektlariga berish orqali aholi uchun qo‘shimcha ish o‘rinlari va daromad manbalarini yaratish; 
vaqtinchalik moliya-xo‘jalik faoliyatini amalga oshirmayotgan hamda davlat ro‘yxatidan o‘tmasdan faoliyat yuritayotgan tadbirkorlarni aniqlab, ular faoliyatini tiklash va qonuniylashtirish yuzasidan aniq chora-tadbirlarni amalga oshirish. 
Dasturni amalga oshirish uchun ishchi guruhlar tuziladi.
Xususan, tadbirkorlik bilan shug‘ullanish istagida bo‘lgan aholiga imtiyozli kreditlar ajratish hamda tadbirkorlik faoliyatini tashkil etish va amalga oshirishning har bir bosqichida mutasaddi idoralar tomonidan tizimli amaliy yordam ko‘rsatilishini ta'minlash dasturning asosiy yo‘nalishlaridan biri hisoblanadi.
Qaror bilan tijorat banklari tomonidan imtiyozli kreditlar:
eng kam ish haqining yuz ellik baravarigacha miqdorda – oilaviy tadbirkorlikni rivojlantirish uchun hududlarni ijtimoiy-iqtisodiy rivojlantirish bo‘yicha sektorlar rahbarlari va mahalla fuqarolar yig‘ini tavsiyanomalari;
eng kam ish haqining ming baravarigacha miqdorda –kichik tadbirkorlik sub'yektlariga uchinchi shaxs kafilligi, sug‘urta polislari, kredit hisobiga sotib olinayotgan mol-mulklar garovi, Jamg‘armaning kafilligi va qonun hujjatlari doirasidagi boshqa ta'minot turlari;
eng kam ish haqining ming baravaridan ortiq miqdorda – tadbirkorlik sub'yektlarining investitsiyaviy loyihalarini kreditlashda qonun hujjatlari doirasida belgilangan ta'minot turlariga asosan ajratilishi belgilandi.
Foydalanilmayotgan yer maydonlarini inventarizatsiyadan o‘tkazilib, foydalanilmagan yer uchastkalariga bo‘lgan huquqlar bekor qilinadi hamda ushbu yer maydonlari Dastur doirasida faoliyatini boshlayotgan va kengaytirayotgan tadbirkorlik sub'yektlariga ajratiladi.
10 iyundan boshlab namunaviy tarzda Andijon viloyatining tuman va shaharlarida “Har bir oila – tadbirkor” hududiy dasturi amalga oshiriladi.
Hududiy dasturda ko‘zda tutilgan vazifalarni moliyaviy ta'minlash maqsadlariga xorijiy moliya institutlari kredit liniyalaridan 200 million AQSh dollari miqdoridagi mablag‘lar ajratiladi. Ushbu kredit mablag‘lari Andijon viloyatida faoliyat yurituvchi tijorat banklariga yillik 3 foiz to‘lov sharti bilan qayta moliyalashtiriladi.